Ierse Kombuis | Dion se gedagtes
« Koud? Wag maar…
Julie 29, 2010 deur Dion
In my morbiede verlede het ek al by twee kombuis-ontwerpers in Oos London gewerk. Hul name is nie belangrik nie, maar die ondervinding opgedoen is wel. Dit was aanvangklik moeilik om kreatiwiteit te vereenselwig met my tegnies-logiese denkwyses, maar die feit dat ek hout se vele skakerings en teksture waardeer het, het gehelp in daardie opsig. Dis besonder aangenaam om voet te sit in 'n kombuis waar jy tuis voel – dit word deel van jou siel en ontlok denkbeeld-geure van gebak en gebrou, herinneringe van samesyn of diep begrawe heimwee uit kleintye toe die lewe soveel eenvoudiger was, en so ook die kombuise!
'n Spens het my nog altyd betower – met aanhoor van die woord sien ek klaar tuis-ingelegde vrugte en konfyt in glasbottels, gevlegde knoffel-slierte aan 'n geelkoper hakie, gestreepte blou-en-wit stroop-en heiningpotjies, koekblikke (van blik!) met tamaletjie, gemmerkoekies en beskuit, gekerfde kerriebone, gedroogde takkies kruie, growwesout, houtlepels (soms 'n instrument van dissipline!) en nagtelike besoeke aan die suikerpot. Netjies-gevoude kaasdoeke, afdroog-lappies en motbol-gegeurde tafeldoeke, blou- en groenseep effe op hul eie, 'n mandjie gekreukelde geel appeltjies, yslike blik mieliemeel en koekmeel op groot maat gekoop, die gevreesde bottle melasse, sak aartappels in die hoek, mensig, die sintuie loop sommer oor!
Moderne spense het daardie sprokie-aspek verloor, asook moderne stowe en oonde. Ek onthou nog 'n feitlik-permanente koffiekan op die koolstoof en die geur van moerkoffie – 'n stomende blikbeker op 'n tuisgemaakte kombuistafel en harde krakende stoele wat opgelig moes word voor hulle die gepoleerde houtvloer kon beskadig. Opwas-areas is nou steriele dissekteer-oppervlaktes van vlekvrye staal, marmer of graniet, asook toonbanke.
Wat is die doel van al die gerammel en ou koeie uit die sloot trek? Ek het 'n mooi bedraggie van die geldgierige taksman teruggekry, en vir die eerste keer sedert ons die huis laat bou het, gaan ek vir die Irishman 'n ordentlike kombuis insit, hoek-spens, "undercounter" en kombinasie elektries-en gasstoof ingesluit, net vir die wis en onwis. Sy wik-en-weeg nog tussen pienk beech en die kleur tops wat daarby sal pas. Ek sien net werk. Is sy nie gelukkig nie? Is ek nie heeltemaal van my trollie af nie?
op Julie 30, 2010 at 8:51 vm | Antwoord Sonlig
op Augustus 3, 2010 at 1:38 nm | Antwoord meermin
Jou vrou is een baie gelukkige vrou, jinne ek kan maar net droom van 'n spens!!! My kombuis is so klein, of is dit ek wat te veel goed in my kombuis het???? Ek kan doen met baie baie kaste het te min kaste, o en ek kort 'n ekstra kombuis vir al my blikke!!!
op Augustus 4, 2010 at 9:12 vm | Antwoord Dion
Ek is net nie baie gelukkig op die oomblik nie; toe ek heel versigtig die bestaande teëls probeer afhaal het, toe besluit die pleister agter die kleefstof om sommer saam af te klim, toe sit ek met hierdie mooi gate. Ek moes eers toestop agterna en wag vir die stopverf om droog te word – ek is nou besig met die skuurwerk, en dit voel of my skouers net duskant my stuitjie afgebreek is! Hopelik kan ek die naweek begin met die eintlike kaste. Ek begin eers met die hoek-spens en die yskas- en vrieskas se kabinet, dan moet ek 'n skeidsmuur tussen die kombuis en eetkamer afbreek tot op heup-hoogte en die kombuisdeur toemessel voor ek die res kan aanpak. Ek dink ek moet sommer vanaand al vir my 'n hele sakvol buisies Voltaren Emuljel gaan kry…
op Augustus 4, 2010 at 10:14 vm Sonlig
Wat van Ierse whiskey vir inspirasie? Sal ook help met die pynvlakke.
op Augustus 4, 2010 at 10:32 vm Dion
Hierts, klink soos 'n idee. Dàn gaan jy darem sien hoe bou ek so 'n kombuis!
op Augustus 4, 2010 at 11:44 vm Sonlig
Solank die stoof net nie in die spens beland nie!
Want dan sal jy die hondehok ook moet opgradeer.
op Augustus 4, 2010 at 1:48 nm Dion
Ja, dit kan dalk met die vreeslikste krulle en draaie uitkom op die ou einde… iets uit die drome van 'n bergkool-roker! Hmpf, my honde sal tog so gelukkig wees!
op Augustus 4, 2010 at 10:52 nm | Antwoord nlangenhoven
Hoe vorder die kombuis? Vir die van ons wat moet leef met 'n verskoning van 'n kombuis is dit lekker om te droom saam met die bou!
op Augustus 5, 2010 at 8:42 vm | Antwoord Dion
Die teëls is af en ek is tans besig om al die gate in die pleister toe te stop. Dit lyk vir my of die oorspronklike bouers net sand gebruik het om die mure te pleister, want op party plekke het gedeeltes so groot soos borde net eenvoudig afgeval! Ek hoop om vanaand met die skuurwerk klaar te kry, dan kan ek verf, en Saterdag-oggend begin ek om die kaste binne die spens te sny en te "edge". Die eetkamer lyk of 'n orkaan dit getref het. Omtrent die hele kombuis se inhoud is daarin uitgepak. Hierdie uitpakkery was eintlik 'n goeie ding – ons het Tupperware en flesse agter in die kaste gekry waarvoor ons al maande soek!
Ek is besig om foto's te neem en wil so tipe van joernaal hier opsit, dan kan my familie in Pretoria ook volg wat gebeur.
op Augustus 5, 2010 at 10:47 vm | Antwoord Meermin
Nou ja jy lekker kombuis bou, dit klink na baie werk!!
op Augustus 23, 2010 at 1:46 nm | Antwoord Twilight
Jou vrou IS gelukkig. Hoop die kombuisbou is/was suksesvol.
Ek kyk ons s'n ook so, maar dit sal maar by kyk moet bly. Dis net te duur en my man is nie 'n selfdoener nie. Ons sal iemand moet betaal om dit te doen.
Eintlik het ek onlangs nogal 'n wonderlike idee gesien. Hier in die Middelande is daar 'n antiekwinkel wat 'n vertrek ingerig het as kombuis met net antieke/ouer meubels in. Losstaande kaste en tafels en tot 'n AGA stoof. Toe ek nou so die pryse van daai meubels bymekaar tel (en hulle was nie eintlik goedkoop nie), sien ek dat dit in totaal heelwat minder kos as 'n pasgemaakte kombuis. Al ding is net dat jy dan as jy altemit weer die huis sou wou verkoop, die kaste en goeters net so sal moet los. Maar dan, met 'n "fitted" kombuis moet jy ook maar…
op Augustus 23, 2010 at 3:19 nm | Antwoord Dion
Snaaks, ek het self na iets meer antiek gekyk, aangesien ek nog 'n redelike voorraad egte 400-jaar-oue Oregon-pine het wat in die motorhuis lê en stof opgader. Ek kon al Shaker-styl droë wasbakke, pastei-kaste en vertoon-rakkies sien, maar die Irishman wou niks weet nie! Die spens en die kaste oor die regop yskas en frieskas is nou in en alreeds gepak, so een muur van die kombuis is klaar. Ek begin vanaand met die 5-laai koppie-kas en die potte-laaie sal kort daarop volg. Die melamine het my hande gister weer flenters gesny…